amanoisuno/poet huggingface dataset:
次折仲古游潯州桂園韻 曾幾
雞犬圖書同一舸，老夫蕩槳兒扶柂。潯江一繫欲生根，夢下湖南向江左。極知越俗留連客，性不相投如水火。是誰招喚寫羈愁，拄頰西山雲數朵。雲山下有園五畝，不植側生旁挺果。十年藝桂待芳辛，歲晚風霜深印可。有懷澤畔入騷辭，配以蘭椒真類我。斧斤竟不赦孤根，問主林神安所坐。乃知有用禍先集，社櫟之徒最繁夥。徑須澆下磈磊胸，乞取青錢供白墮。
爲張四明作 曾幾
一生所聞張仲蔚，閉門蓬蒿深幾尺。邇来伐竹聲丁丁，手披榛叢待三益。徑中踏破蒼苔色，定是幽人芒屨跡。莫將車邊兩輪赤，奪此千竿一池碧。
馮縣丞墨花 曾幾
君持松煤與研滴，慘澹不言生百物。胸中自無俗子韻，落筆乃有此氣骨。江梅正爾不施丹，爲我拂拭爲清寒。一枝早晚到窗几，定作月影横斜看。
錢生遺笻竹斑杖戲作 曾幾
笻山美竹天下聞，有客錢氏之礽雲。自言吾祖嫌杖晚，贈子九節斑爛文。尋幽已得濟勝具，傍險更策扶危勳。同行安用木上座，一日不可無此君。
夏初示兒曹 曾幾
鳥聲四合陰扶疏，江湖散人拜賜初。此君之子才墮地，一一文采如於菟。相看又作故時面，乃是秋風篋中扇。寸陰尺璧定何如，付與爾曹分貴賤。
玩鷗亭 曾幾
乃翁獨步辭雲間，五花判罷遊金鑾。甘泉頗勞侍從事，夜直必夢江湖寛。晚遭忌刻泛湘水，衆爲不樂公欣歡。白鷗無數沒浩蕩，相親相近俄相安。何曾一旦舞不下，始信前事盟未寒。文章炳蔚冠當代，衣被諸子猶班班。攜持扁牓向陽羨，往日風味追令還。乃翁閑散莫浪許，乃翁青紫當拾取。回施佳名與老夫，長共群鷗臥煙雨。
獨青亭 曾幾
霜落水痕風落木，翠蓋倚天惟汝獨。是誰手種百年餘，蔭此空庭一株足。歲寒不但色青青，上有垂絲下茯苓。松根老僧應取此，制人頽齡起人死。
題壽樟亭 曾幾
大屋連甍小容足，棟宇以來非一木。豫章不是十圍樗，受命于天何得獨。君莫厭老大蓬蒿間，應龍虹梁果非福。虛堂晝靜聞丁丁，溜雨枯皮在空谷。
蚊蠅擾甚戲作 曾幾
黑衣小兒雨打窗，斑衣小兒雷殷牀。良宵永晝作底用，只與二子更飛揚。開尊匕箸須一洗，破卷燈火尤相妨。從來所持白羽扇，自許百萬猶能當。安知手腕爲汝脱，以小喻大真成狂。揮之使去定無策，葛帳十幅眠空堂。朝喧暮鬨姑聽汝，坐待九月飛嚴霜。
同鄭禹功登巾子山 曾幾
天台雁蕩天下奇，豈不欲往官縛之。巾山只在郡南郭，曾未著眼真成癡。今晨排遣簿書了，往赴鄭老同幽期。羊腸轉盡得蘭若，飛鳥不到雲雨垂。青銅鏡外翠屏遶，中有萬屋魚鱗差。古來二事不兼得，此地一覽俱無遺。蓬萊方丈果何許，雲駕飇馭知爲誰。赤城風月幸好戲，驅取鸞鳯相追隨。
立春 曾幾
十載東都客，春盤種種春。翠看蔬甲小，黄愛韭苗新。流落成吾老，蕭疏對此辰。睦隣如有使，傳語大梁人。
春日二首  其一 曾幾
今日知何日，東風破臘來。寒隨邊騎去，春與漢軍回。彩勝參差翦，蔬盤飣餖開。不妨時節好，年事豈禁催。
春日二首  其二 曾幾
期頤三萬日，政爾亦無多。佳節已如許，衰年將若何。雨風增落寞，戚友斷經過。問訊庖廚內，猶堪一洗磨。
春日即事次韻 曾幾
穠李花如許，殊勝灼灼紅。只言開似雪，不道去隨風。勝日從吾黨，衰年念此翁。詩情猶可強，杯勺不能同。
雨二首  其一 曾幾
秋冬久不雨，氣濁喜雲生。麥隴崇朝潤，茅檐徹夜聲。初來斷幽徑，漸密雜疏更。賴有牆陰薺，離離已可烹。
雨二首  其二 曾幾
薄晚初霑洒，清晨更慘悽。魚寒拋餌去，鴉濕就簷棲。幽澗濺濺溜，長堤淺淺泥。一杯持自賀，吾事在鋤犁。
夕雨 曾幾
屣履行莎徑，移牀臥草亭。風聲雜溪瀨，雨氣挾龍腥。燁燁空中電，昏昏雲罅星。徂年又如許，吾鬢得長青。
雨夜 曾幾
一雨遂通夕，安眠失百憂。窗扉淡欲曉，枕簟冷生秋。畫燭爭棋道，金尊數酒籌。依然錦城夢，忘卻在南州。
仲夏細雨 曾幾
霢霂無人見，芭蕉報客聞。潤能添硯滴，細欲亂爐薫。竹樹驚秋半，衾裯愜夜分。何當一傾倒，趁取未歸雲。
憫雨 曾幾
梅子黄初徧，秧鍼綠未抽。若無三日雨，那復一年秋。薄晚看天意，今宵破客愁。不眠聽竹樹，還有好音不。
郡中迎懷玉山應真請雨得之未沾足 曾幾
憫雨連三月，爲霖抵萬金。小垂開士手，足慰老農心。果欲千倉積，猶須一尺深。病夫渾不寢，危坐聽佳音。
蘇秀道中大雨 曾幾
梅雨又時雨，蘇州仍秀州。客行無六月，農事有三秋。雲氣深鴻雁，烟波沒白鷗。衰年慚愧汝，物役幾時休。
晚雨 曾幾
蕭瑟度横塘，霏微映繚牆。壓低塵不動，洒急土生香。聲入楸梧碎，清分枕簟凉。回頭忽陳迹，簷角掛斜陽。
久雨 曾幾
荒院已無趣，愁霖終不開。簷聲喧客語，屋漏逐人來。橋報今朝斷，牆聞昨夜摧。尚餘湯餅具，積潦未爲灾。
久雨有懷曾宏甫 曾幾
欲訪溪山老，無如此雨何。一春判棄置，十日斷經過。燈火相看放，鶯花即漸多。晴暄如有意，數數上南坡。
苦雨 曾幾
儘道迎梅雨，能無一日晴。窗昏愁細字，簷暗亂疏更。未怪蛙爭席，真憂水冒城。何由收積潦，簫鼔賽西成。
大暑 曾幾
赤日幾時過，清風無處尋。經書聊枕籍，瓜李漫浮沈。蘭若靜復靜，茅茨深又深。炎蒸乃如許，那更惜分陰。
謝人送壑源絕品云九重所賜也 曾幾
三伏汗如雨，終朝沾我裳。誰分金掌露，來作玉溪凉。别甑輭炊飯，小爐深炷香。麴生何等物，不與汝同鄉。
大熱欲過廣壽寺謁韓子蒼追凉先之以詩 曾幾
執熱今如此，追凉定若何。長廊受風遠，廣殿得陰多。盛欲扶笻去，還能下榻麽。近公如玉雪，未厭數經過。
病中聞鶯啼 曾幾
獨園森古木，其下客幽棲。盡日綠陰合，有時黄鳥啼。一聲添晝寂，百囀使人迷。賴汝生佳聽，身今氣慘悽。
病起贈曾宏甫 曾幾
同病仍同起，無聊獨至今。酒杯君入手，藥裹我關心。極暑方無奈，新凉又不禁。呼兒鋤徑草，萬一故人臨。
蛺蝶 曾幾
不逐春風去，仍當夏日長。一雙還一隻，能白或能黄。戀戀不能已，翩翩空自狂。訃功歸實用，終自愧蜂房。
螢火 曾幾
渾忘生朽質，直擬慕光輝。解燭書帷靜，能添列宿稀。當風方自表，带雨忽成微。變滅多無理，榮枯會一歸。
讀書 曾幾
散帙有佳趣，俗人那得知。醉鄉非爲酒，坐隱不關棋。几凈幽懷愜，窗明老眼宜。一生無用處，又把教群兒。
乞筆 曾幾
市上無佳筆，營求亦已勞。護持空雪竹，束縛欠霜毫。此物藏三穴，須公拔一毛。不堪髯主簿，取用價能高。
題雙巖堂 曾幾
老子徜徉地，岩幽想像間。綠陰城角路，青嶂屋頭山。簿領惟生睡，壺觴不解顔。使人留眼處，龕壁字回環。
泉石堂 曾幾
南坡佳絕處，夏木晝成陰。青壁可對面，寒泉能醒心。駕言同勝踐，晤語契幽襟。野興何曾盡，林間棲暮禽。
坐進堂 曾幾
茅宇凈掃地，竹爐深炷香。一枝藤倚壁，六尺簟敷牀。門掩人聲寂，簾垂晝景長。跏趺便終夕，端不負茲堂。
參雲亭晚坐 曾幾
大暑不可避，微凉安所尋。雲霄非濁世，竹樹有清陰。海近風先集，山高日易沈。無因見明月，螢火亂更深。
龍溪新亭 曾幾
不識梯山路，今聞駕壑橋。蛟龍深窟宅，松竹半雲霄。與子成二老，由來非一朝。崖藤如暫寄，還往肯辭遙。
雪中次韻 曾幾
積雪何所待，凍雲終未開。有時聞瀉竹，無路去尋梅。只欲關門臥，誰能蕩槳來。辟寒須底物，正乏麴生才。
負暄 曾幾
炙背茅簷日，雖貧辦不難。趙衰真可愛，范叔一何寒。蝨暖無遺索，書明得細看。羲和有底急，薄暮更衣單。
次韻三首  其一 曾幾
白日無偏照，玄冥不作難。有爐如許大，無地可言寒。書腹夤緣曬，禪心邂逅看。呼兒來共此，形影未孤單。
次韻三首  其二 曾幾
御冬無過酒，得酒政應難。可愛惟晴日，相依度歳寒。雖非挾纊坐，且作擁爐看。饑亦何堪忍，斜陽掛食單。
次韻三首  其三 曾幾
鑿土篝松火，爲爐有底難。未知行地日，可辟中人寒。氣味醇醪似，光陰尺璧看。回頭長夏景，直欲褫中單。
晁園 曾幾
晁氏芳菲圃，因依淥水潯。峰巒春著色，桃李晝成陰。可惜花狼籍，仍遭雨滯淫。饒陽供客眼，只有此園林。
次朱新仲待制見慶次對之命韻 曾幾
典郡才能薄，趨朝氣力微。更堪持橐去，只合掛冠歸。六閤麗千尺，四松森百圍。公今有班綴，衰老借餘輝。
次劉千歳喜折仲古見過二首韻  其一 曾幾
新知劉子政，生理髮蕭疏。勝日歸談笑，佳山奉起居。摩挲千古物，料理一牀書。秀色堪餐否，聊須摘我蔬。
次劉千歳喜折仲古見過二首韻  其二 曾幾
門對分流水，窗横别岸山。茅茨居不翦，蓬蓽晝常關。傾蓋曾三徑，搖旌每數間。猶欣龍閣老，攜得好詩還。
次曾宏甫見過二首韻  其一 曾幾
客有過蘭若，交情似竹林。野花無可落，村酒不宜斟。又得清新句，如聞謦欬音。南坡盟好在，爲問幾時尋。
次曾宏甫見過二首韻  其二 曾幾
鶯啼花落後，芳草綠陰初。良會日不足，清談風有餘。饑餐聊當肉，嬾出坐無車。勿以貧兼病，相過跡也疏。
次鎮江守曾宏甫見寄韻 曾幾
一别高明去，頻爲瘴癘侵。連滄公境界，横碧我山林。夜雨思同夢，秋風辱寄音。他年如衣錦，畢世莫分襟。
次曾宏甫見寄韻  其一 曾幾
今晨尺書至，令我寸心寛。老去光陰速，人生會合難。竹輿雲洞暖，釣艇玉溪寒。小憩饒陽否，吾衰合掛冠。
次曾宏甫見寄韻  其二 曾幾
剖符舒子國，蠟屐皖公臺。恨不從山簡，欣然見老萊。功名身已老，交舊首空回。早晚依劉去，朝廷不乏材。
又二首  其一 曾幾
一紙寢丘書，僧窗屢卷舒。無因浮左蠡，況復度匡廬。政以相望遠，非關自作疏。夢成飛鳥去，千里不躊躇。
又二首  其二 曾幾
政喜溪南宅，還乘剡縣船。歸來知底日，老去惜餘年。觴詠雖休矣，音書未寂然。省郎君舊物，消息已真傳。
次曾宏甫赴光守留别二首韻  其一 曾幾
聽說光州好，淮山是四隣。凝香無一事，奠枕有餘民。世以文章著，朝須寵數頻。西湖便歸去，應不待班春。
次曾宏甫赴光守留别二首韻  其二 曾幾
淮白美無度，山丹開欲然。談誇空海內，悵望只溪邊。老境嗟無幾，宗盟幸有連。到時能走送，别後見相憐。
五月六日爲叢珍之集于南池呈座中諸公 曾幾
今日攜壺地，南池信杖行。紅蕖爭入眼，白鷺最關情。待得跳珠雨，來聽打葉聲。菰蒲最深處，只欠小舟横。
公廨蓮池 曾幾
浪說吾邦小，清池思有餘。水風凉枕簟，荷氣馥衣裾。客位經過少，官曹簿領疏。良辰不行樂，秋水落芙蕖。
題方氏清芬閣用范文正公韻 曾幾
勝絕登臨地，桐江占十分。省郎才不世，御史氣如雲。遂使芝蘭秀，俱能錦繡文。諸孫又如許，百代有清芬。
效諸生作雪中探梅 曾幾
野梅消息近，踏冷訪林端。東閣尊空滿，南枝雪半殘。疏條未禁笑，真態欲欺寒。後夜花應好，仍勤束火看。
嶺梅 曾幾
蠻烟無處洗，梅蕊不勝清。顧我已頭白，見渠猶眼明。折來知韻勝，落去得愁生。坐久江南夢，園林雪正晴。
巖桂二首  其一 曾幾
擢本千巖秀，開花八月凉。雖非傾國色，要是惱人香。籬下菊清好，林間蘭靜芳。可憐遭遇晚，妙語欠蘇黄。
巖桂二首  其二 曾幾
栗玉黏枝細，青雲翦葉齊。團團巖下桂，表表木中犀。江樹風蕭瑟，園花氣慘悽。濃薫不如此，何以慰幽棲。
種竹 曾幾
近郊蕃竹樹，手種滿庭隅。餘子不足數，此君何可無。風來當一笑，雪壓要相扶。莫作封侯相，生來鄙木奴。
二兒次韻予亦復次韻二首  其一 曾幾
此君今日醉，不復記方隅。窈窕因吾有，恢台到爾無。青猶須雨沐，直不要人扶。旁舍連高柳，何堪與作奴。
二兒次韻予亦復次韻二首  其二 曾幾
幽居有忙事，爲竹遶牆隅。雨後青葱否，風前安穩無。井深時汲引，架倒復持扶。只欠江梅樹，君應壻玉奴。
新種竹有筍 曾幾
此君非俗物，今歳有佳兒。徑密無人見，僧來報客知。西家應滿地，上番欲横枝。添得清聲未，君聽風雨時。
竹軒出筍 曾幾
問訊東軒竹，新萌頗不齊。文章藏霧豹，頭角觸藩羝。逸氣先騰上，長鞭半落西。後來堪底用，采掇付山妻。
似賢齋竹 曾幾
大暑不可度，小軒聊復開。只消看竹坐，不必要風來。豈待迷時種，何妨臘月栽。葉端須雨打，有句索渠催。
所種竹鞭盛行 曾幾
獨遶篔簹徑，令人喜欲顛。已持蘇老節，更著祖生鞭。傍舍應除地，新梢擬上天。真成時夜卵，煨茁想明年。
逮子作亭于官舍明清堂後種竹殆千竿余名其亭以留客取老杜竹深留客處之句因題二小詩云  其一 曾幾
行到竹窮處，有亭佳可遊。境因吾子勝，客爲此君留。娟凈經時雨，蕭梢六月秋。豈無他草樹，涇渭不同流。
逮子作亭于官舍明清堂後種竹殆千竿余名其亭以留客取老杜竹深留客處之句因題二小詩云  其二 曾幾
種竹無他事，林間與客遊。自應攜手入，安用閉門留。靜可過僧夏，清宜對奕秋。衰翁九節杖，來往亦風流。
代書抵筠守譚崧老求茶筍 曾幾
問訊江南美，人推道院州。雨前收雀舌，雪底薦貓頭。有客同僧過，頻年遣僕求。故交今五馬，解送老龐不。
南歸題揚州竹西亭 曾幾
往歳出蕪城，飄然一客星。又從江北路，重到竹西亭。楚岸寛圍碧，吳山遠借青。聖時還舊觀，歌吹月中聽。
登揚州郡圃小金山遙碧亭 曾幾
絕島浸中零，飛來棗葉輕。碧天圍斗野，紅日下蕪城。山作脩眉翠，人添老眼明。園林多勝地，獨愛小崢嶸。
高郵無梅花求之于揚帥鄧直閣 曾幾
送臘臘垂盡，迎春春欲回。如何萬家縣，不見一枝梅。有客幽尋去，無人遠寄來。揚州何遜在，政用小詩催。
鄧帥寄梅并山堂酒 曾幾
甓社湖邊路，詩筒得報回。舊時雲液酒，新歳雨肥梅。不是園官送，真成驛使來。鬢毛都白盡，更著此花催。
謁徑山佛日杲禪師于虎丘 曾幾
此老雲相似，何天不往還。打包龍井寺，持鉢虎丘山。一别經年事，相逢半日間。向來參底語，不墮有無間。
遊虎丘寺 曾幾
重遊吳子國，又入虎丘山。長日挽人住，好風將我還。兒童陪勝踐，長老記衰顔。無復尹和靖，西菴空掩關。
留别榮茂實侍郎 曾幾
老爲吳會客，耆舊不相忘。政以牛馬走，曾陪鵷鷺行。千年書穴在，六月鏡湖凉。從此登臨地，回頭憶侍郎。
寓廣教僧寺 曾幾
似病元非病，求閑方得閑。殘僧六七輩，敗屋兩三間。野外無供給，城中斷往還。同參木上座，與汝住茶山。
嶽麓寺 曾幾
嶽麓知名寺，幽尋到眼邊。林深不見日，山靜只聞泉。便欲呼舟去，聊爲借榻眠。明朝遊歷處，都在小窗前。
嶺外出巡 曾幾
嶺外身逾老，江南首重回。有猿啼夢破，無雁寄書來。山雨晴猶濕，蠻烟晝不開。如何緣許事，奪我手中杯。
南雄郡守致怪石四株 曾幾
只道無南雁，書今數往還。一窗江表地，數朵廣東山。奇甚君風骨，蒼然我面顔。歸時要船重，更爲斸岩間。
何德器寄道州怪石 曾幾
一去春陵郡，天星幾度回。身今鏡湖住，山自道州來。指點雙巖出，摩挲一笑開。是誰營致此，石友似陳雷。
太湖石 曾幾
誰憐孤峭質，移在太湖心。出得風波外，任他池館深。不同花逞豔，多愧竹垂陰。一片至堅操，那憂歳月侵。
怪石 曾幾
濟勝初無具，搜奇只此間。飛來太湖石，坐我洞庭山。面面成窗戶，峰峰出髻鬟。寓居端欠此，頗欲載之還。
聞寇至初去柳州 曾幾
剝啄誰敲戶，倉皇客抱衾。只看人似蟻，共道賊如林。兩岸論千里，扁舟抵萬金。病夫桑下戀，萬一有佳音。
聞寇退欲還柳州寄柳守常子正 曾幾
舊隱龍城在，書傳喜可知。還來避地客，已去弄兵兒。瘴色休看鏡，行期不問龜。中秋一杯酒，定與故人持。
大藤峽 曾幾
一洗干戈眼，舟穿亂石間。不因深避地，何得飽看山。江潰重圍急，天横一線慳。人言三峽險，此路足追攀。
歸途 曾幾
歸途似烏鵲，得樹且依棲。一寸客亭燭，數聲村舍雞。路長風正北，野曠日沈西。夢作祠官去，江干入馬蹄。
自廣西歸上饒閱所藏書 曾幾
久矣山人去，懷哉屋壁藏。侵陵閱梅雨，調護乏芸香。次第繙經集，呼兒理在亡。乞歸全爲此，何愛橐中裝。
初還信州呈寓居諸公 曾幾
萬事不稱意，一生長損心。稍知閑有味，又覺老相侵。田舍那能問，溪山未暇尋。清歌一杯酒，聊與故人斟。
呂郎治先以職事至常山縣不敢越境以書致兩郡酒日鑄茶 曾幾
子到常山縣，饒陽有敝廬。相望百里地，空得數行書。睡思茶料理，愁懷酒破除。新秋即在眼，過我定何如。
迪侄屢餉新茶二首  其一 曾幾
吾家今小阮，有使附書頻。喚起南柯夢，持來北苑春。顧余多下駟，況復似陳人。不是能分少，其誰遣食新。
迪侄屢餉新茶二首  其二 曾幾
敕廚羞煮餅，掃地供爐芬。湯鼎聊從事，茶甌遂策勳。興來吾不淺，送似汝良勤。欲作柯山點，當令阿造分。
造侄寄建茶 曾幾
汝已去閩嶺，茶酒猶粲然。買應從聚處，寄不下常年。洗滌盧仝椀，提攜陸羽泉。無人分得好，更憶仲容賢。
述侄餉日鑄茶 曾幾
寶胯自不乏，山芽安可無。子能來日鑄，吾得具風爐。夏木囀黄鳥，僧窗行白駒。談多轉生睡，此味正時須。
曾同季餉建溪顧渚新茶 曾幾
雨潤梅黄後，風薫麥秀初。不持新茗椀，空枉故人書。顧渚瓊糜似，閩溪玉食餘。吾宗重盟好，併以遺閑居。
尹少稷寄顧渚茶 曾幾
駸駸要路津，舊日水南人。尙記茶山老，能分顧渚春。江淮勞廟算，河路暗胡塵。憂國惟生睡，降魔固有神。
嘗建茗二首  其一 曾幾
破除湯餅睡，倚賴建溪春。往日惟求舊，今朝遽食新。不辭濃似粥，少待細于塵。寶胯無多子，留須我輩人。
嘗建茗二首  其二 曾幾
茅宇已初夏，茶甌方早春。真成湯沃雪，無復渴生塵。有客嘲三韭，其誰送八珍。不如藏去好，孤負一年新。
煎茶 曾幾
貧中有佳設，石鼎事煎烹。顧渚草芽白，惠山泉水清。酌多風可御，薫歇霧猶横。飲罷妻孥笑，枯腸百轉鳴。
鄭侍郎招賞瑞香感舊有作 曾幾
鄭驛留賓處，看花又一年。香囊依葉密，錦繖向人圓。子敬新游岱，吾宗復在邊。小詩相促迫，感舊一凄然。
榴花 曾幾
樹陰看已合，榴朵見初明。當夏豈無意，避春真有情。花雖後文杏，實可待瓌橙。病叟緣何喜，留苔看落英。
九日小圃菊花有開者病瘍不能泛一杯把玩而已 曾幾
黄菊開何許，疏籬小隱家。似知重九日，故放兩三花。病著杯無淥，衰年髮半華。佳辰辜負汝，滿把但成嗟。
宫祠滿秩 曾幾
雲水天台郡，祠庭我所監。幾年真傲吏，今日是前銜。祿米誰周急，園蔬不療饞。上書端未免，定不達空函。
送曾宏甫守天台 曾幾
此地多朋好，惟君似弟兄。不堪輕作别，那得易爲情。秋日行灕水，春風上赤城。莫言無過雁，略不寄佳聲。
送戚弼甫解官鹽場二首  其一 曾幾
聽說君中外，堂堂世上名。文華張右史，正素老先生。已上三年課，相期萬里程。贈行無好句，聊用一杯傾。
送戚弼甫解官鹽場二首  其二 曾幾
訪舊今無幾，惟君昔有連。笑談傾一坐，筆札富諸賢。作惡又數日，從游經二年。勉旃繩祖武，窮達自關天。
送李商叟 曾幾
好去皇華使，佳哉所領州。職除天祿閣，家近岳陽樓。一別誰青眼，相逢各白頭。西來多驛騎，能寄短書不。
送紹興張耆年教授之永嘉學官 曾幾
海內孤寒士，江頭獨冷官。胡爲涉脩阻，不肯近長安。蠲紙無留筆，生枝不带酸。名山天下少，行矣雪消殘。
送洪州西山香城長老通公惠通 曾幾
聞說香城寺，孤峰靉靆間。公今懷祖印，老去入鄉關。穩泛春波水，深藏暮雨山。筆頭多語句，寄我不當慳。
逮子赴湖南漕司舉寄之 曾幾
舉子忙如此，槐花細細開。吾兒承詔去，有客附書來。鶴髮風前帽，雞頭月下杯。衰年餘幾許，勝日不同陪。
逮子以今歳正月十六日之毗陵而以十二月十五日還舍銓試第二且得新雛以詩示之 曾幾
不見吾兒久，今朝慰眼前。分襟燈火夜，回櫂雪霜天。中鵠令人喜，將雛得我憐。一杯歡笑後，急急理塵編。
挽李泰發參政三首  其一 曾幾
公昔遭前政，忠精不少衰。立談廷爭地，上疏里居時。意氣南山在，名聲北斗垂。心知不亡者，送往得無悲。
挽李泰發參政三首  其二 曾幾
漢室推元禮，唐家得衛公。龍門傾後輩，鯨海伏孤忠。守護多神物，旋歸一老翁。如何九江路，萬事併成空。
挽李泰發參政三首  其三 曾幾
道義曾無間，因依遂有連。旋聞新雨露，亟返舊林泉。父老門庭下，兒孫几杖前。不令成此段，泣涕問蒼天。
挽石參議 曾幾
人物千巖秀，家風萬石餘。劉侯深愛畫，杜氏富藏書。卿寺曾親擢，藩方有詔除。遽隨丹旐去，老淚濺衣裾。
挽焦適道寺丞二首  其一 曾幾
氣質推渾厚，言談見切磋。過從方里巷，挽送忽山阿。吉士今如此，高穹定若何。交游雖不乏，耆舊已無多。
挽焦適道寺丞二首  其二 曾幾
豈意初秋事，俄聞遠日期。在公無可憾，有客不勝悲。宅兆溪山好，郊原草木衰。給孤園上路，無復往還時。
挽陳丞相 曾幾
身已棲巖壑，公初冠廟堂。奉祠方德庇，次對復恩光。政爾爲舟楫，如何壞棟梁。紼謳爭點筆，衰謝獨難忘。
挽梁元功諫議 曾幾
豈弟更三郡，題評冠一鄉。繩愆御史疏，補闕諫臣章。直歎牙絃絕，明嗟魏鑑亡。皇情應震悼，追賁盛龍光。
挽程伯禹尚書三首  其一 曾幾
誠明猶博學，直諒更多聞。休父中興傑，宣王上聖君。精忠自金石，感會合風雲。不謂生芻奠，今來下馬墳。
挽程伯禹尚書三首  其二 曾幾
璧水三千士，文闈第一人。煌煌持紫槖，亹亹逼鴻鈞。得郡還辭劇，居家更乞身。期頤如可料，愁絕上元春。
挽程伯禹尚書三首  其三 曾幾
昔在宣和日，雍容接俊游。横經臨璧沼，提槧上瀛洲。去德俄千里，依仁復兩州。豈知垂老别，華屋落山丘。
挽王元渤舍人二首  其一 曾幾
早得文章譽，仍高政事科。珠璣隨咳唾，襦袴起謳歌。老去貧逾甚，歸來病更多。善人今已矣，施報果如何。
挽王元渤舍人二首  其二 曾幾
觴詠陪真率，言談見坦夷。凄凉今日事，牢落暮年悲。有淚看詩卷，無情對酒巵。哀哉王子敬，吾黨一何衰。
挽鄭禹功 曾幾
山海淮壖利，吾徒職駿奔。長官惟我在，同事只公存。句法深深見，心宗細細論。清風今已矣，微月耿黄昏。
挽向伯恭侍郎三首  其一 曾幾
忠義雲霄逼，聲名日月懸。劇談風滿坐，傑作氣無前。詩酒今彭澤，山林昔輞川。不隨秋露盡，家集燦成編。
挽向伯恭侍郎三首  其二 曾幾
用舍行藏事，如公世所難。誰能奉香火，直作掛衣冠。國論言猶在，宸毫墨未乾。一生無限好，留與後人看。
挽向伯恭侍郎三首  其三 曾幾
昔在兒童歳，曾陪竹馬游。薌林叨共席，泛宅幸同舟。忽忽三年别，堂堂萬事休。孤風亭下夢，猶記曩時不。
挽晁恭道侍郎二首  其一 曾幾
家令西京傑，文元聖世賢。大參名更重，學士集爭傳。此道長回首，惟公早比肩。嗚呼百年半，齎志遂沈泉。
挽晁恭道侍郎二首  其二 曾幾
往日趨金馬，中年剖玉麟。論思貳卿事，歌詠別都民。久矣窮諸妄，歸歟契一真。東園尊俎地，俯仰跡成陳。
挽呂惇智直閣二首  其一 曾幾
呂卿豪傑士，家世兩申公。小試爲郎日，深知有祖風。名高中興後，病著半生中。遂作青山去，嗚呼萬事空。
挽呂惇智直閣二首  其二 曾幾
歷數交游內，公家雅有連。舍人先即世，駕部復沈泉。遠訃聞今夏，高談記昔年。離窮一片影，大似老夫然。
戲同諸孫課春日遲遲 曾幾
晝漏今多少，人閑只自知。簾垂春色靜，窗度日華遲。柳影徐徐轉，花陰緩緩移。助成耕野事，添得讀書時。醉著三竿睡，憂來一局棋。吾徒須愛惜，看即是冬曦。
王履道左丞見訪 曾幾
近市三椽屋，斜陽一席門。故人空厚祿，過我獨高軒。轉刻求巾屨，忘形奉笑言。性容安石緩，道許穆生存。暝色遙岑合，歸途漲水渾。傳呼聽已遠，依舊雀聲喧。
雪中登王正中書閣 曾幾
對雪同誰語，登樓似欲仙。人家修月戶，丈室散花天。山擁鉤簾外，江横隱几前。寒深落雁渚，清集釣魚船。扶病從摩詰，銷憂得仲宣。展書明細字，烹茗濕疏烟。月好還同夢，詩成已下弦。明年儻相憶，一爲到關邊。
秋雨排悶十韻 曾幾
今夏久無雨，從秋卻少晴。空濛迷遠望，蕭瑟送寒聲。衣潤香偏著，書蒸蠧欲生。壞簷聞瓦墮，漲水見堤平。溝溢池魚出，天低塞雁征。螢飛明暗廡，蛙閙雜疏更。藥醭時須焙，舟閑任自横。未憂荒楚菊，直恐敗吳秔。夜永燈相守，愁深酒細傾。浮雲會消散，鼓笛賽西成。
食蜂兒有感 曾幾
蜂兒雖小物，各自有君臣。奪食已非義，焚巢兹不仁。殺身緣底罪，作俑定何人。不憚高論直，寧辭遠送珍。解包顔有喜，入坐齒生津。海錯休前列，山肴且不陳。其誰心惻怛，爲汝鼻酸辛。願下孩蟲令，恩傾雨露春。
辭召命呈子忱侍郎 曾幾
嬾慢無端世所遺，獨憐衰病少光輝。惠然投我有華衮，何以報公無紵衣。末學虛聲慚取譽，舊章多識恐成非。侍郎清鑒懸明鏡，莫道塵埃一點飛。
王周士顯謨自閩中歸溈山舊隱道經臨川惠然先辱且出示呂居仁送行詩有見及語因次其韻贈周士 曾幾
此生寡偶固其宜，何况身從老得衰。門外設羅誰一顧，道旁傾蓋子相知。斷金已定交逰事，伐木仍傳故舊詩。聞說溈山堪避世，卜鄰他日更無疑。
雪中陸務觀數來問訊用其韻奉贈 曾幾
江湖迥不見飛禽，陸子殷勤有使臨。問我家居誰暖眼，爲言憂國只寒心。官軍渡口戰復戰，賊壘淮壖深又深。坐看天威掃除了，一壺相賀小叢林。
陸務觀效孔方四舅氏體倒用二舅氏題雲門草堂韻某亦依韻 曾幾
陸子家風有自來，胸中所患郤多才。學如大令倉盛筆，文似若耶溪轉雷。襟抱極知非世俗，簿書那解作氛埃。集賢舊體君拈出，詩卷從今盥水開。
以湯餅招韓伯周王巖起二提舉鄭深道曾宏甫二使君宏甫有詩次其韻 曾幾
鏡湖淮瀆舊刺史，廬阜赤城新使君。敢持湯餅一取飽，更用尊酒重論文。玉川遣奴致雙鯉，吏部呼兒書八分。不如哦君七字句，舉首看度南山雲。
曾宏甫見招看海裳而郡城新有更初闔扉之令予聞鼔亟歸一詩呈宏甫 曾幾
西蜀名花得許穠，晚來呼客醉花中。可憐朵朵枝枝弱，自占深深淺淺紅。收拾雖微少陵老，寵光還有翰林公。無聊獨出城闉去，燒燭看時恨不同。
次曾宏甫社日賞海棠吳守宅且試新茗韻 曾幾
一樹深深地主家，外邊誰復見穠華。卻因社日治聾酒，得醉春時近眼花。著粉施朱俱惬當，吹風洗雨但驚嗟。酴釄芍藥垂垂發，更試頭綱一餅茶。
蘇秀道中自七月二十五日夜大雨三日秋苖以蘇喜而有作 曾幾
一夕驕陽轉作霖，夢回凉冷潤衣襟。不愁屋漏牀牀濕，且喜溪流岸岸深。千里稻花應秀色，五更桐葉最佳音。無田似我猶欣舞，何况田間望歲心。
喻子才提舉招昌源觀梅倦不克往蘇仁仲有詩次韻 曾幾
問公何許看花回，賸說郊坰十里梅。樹雜古今他處少，枝分南北一齊開。昌源已辦行厨去，離渚猶須使節來。況復蘭亭公所葺，清流九曲要傳杯。
聞降湖北提鹽 曾幾
一爲散吏寄郊坰，三見南山木葉零。病著不能朝帝所，老來只合奉祠庭。繡衣玉節官仍作，流水桃花路再經。洞口故人應問我，淹留何處髪星星。
南山除夜 曾幾
薫風吹船落江潭，日月除盡猶湖南。百年忽已度強半，十事不能成二三。青編中語要細讀，蒲團上禪須飽參。兒時顔状聽渠改，瀟湘水色深挼藍。
喜聞天兵已臨衢寇 曾幾
野宿溪行各晏然，吳頭楚尾接風烟。豈知苻澤深爲祟，不道柯山最近天。境上音郵多浪語，殿前兵馬是真傳。未能日報書三捷，竹簟紗厨到曉眠。
至日述事時江海大捷 曾幾
觀臺四望楚氛開，雲物輪囷瑞九垓。大雪山陰消得盡，微陽井底放令回。江心皁幟千艘沒，海角黄旗一騎來。想像天顔知有喜，正衙入賀薦金罍。
寄泉南守趙表之 曾幾
天遣高人下别峰，諒無官事汩胸中。香來海外沈煙碧，果熟林間荔子紅。曹植詩篇疏入社，裴休參問遠同風。蕭然丈室維摩詰，何日文殊對此翁。
寄浙漕韓公圭璡 曾幾
故人官達更相求，不但寒温札翰投。深貯爐薫來嶺海，遠包書帙到林丘。未知輓粟飛芻外，尚及哦詩把酒不。千里往還殊不隔，夢魂常繞日邊州。
寄浙東參議鄭禹功 曾幾
憶昨分攜自日邊，星辰忽忽幾回天。故人老作諸侯客，今我初無二頃田。安得詩書同保社，敢煩札翰訪林泉。萬山不隔襟期處，賴有渠儂一味禪。
寄十扇與陳述之 曾幾
饒陽輕箑人共知，封書寄與今其時。清風兩腋想披拂，眀月千里能追隨。一朝貴重得謝傅，中道捐棄憐班姬。吾徒且當置是事，魯縞如雪題新詩。
寄信守徐穉山侍郎 曾幾
歸去來兮莫問津，有船即買繫江濱。自應一學陶元亮，不用更呼祁孔賓。已卜春前春後日，重尋水北水南人。使君爲我新茅棟，數有書來意甚真。
寄何晉之直閣 曾幾
别來不寄一行書，貝葉琅函想自娛。喜得直廬新內閣，夢成同舍舊東都。絕知筆底鶱騰在，未省體中安隱無。見說閩山小兒子，夤緣即罷數趨隅。
寄提舶王季羔 曾幾
外臺隱吏極風流，記得衰翁舊日不。三島十洲曾接武，千巖萬壑更從遊。官曹閑似雲間鶴，賈舶紛如海上鷗。幸有西湖應著我，時操艇子過明州。
撫州呈韓子蒼待制 曾幾
一時翰墨頗横流，誰以斯文坐鎮浮。後學不虛稱吏部，此生曾是識荆州。相逢未改舊青眼，自笑無成今白頭。聞道少林新得髓，離言語次許參不。
子蒼攜和章見過用韻爲謝 曾幾
胡嶺三年自竄流，歸來差慰此生浮。政緣天下無雙士，非爲江東第一州。懸榻坐中難入眼，設羅門外少回頭。袖詩不意高軒過，問里人曾到此不。
次子蒼追憶館中納凉韻 曾幾
飯罷蓬瀛屧響廊，薫風啜茗倚繩牀。草荒老氏藏書屋，山繞王家避世牆。湯餅承公薦槐綠，爐芬遣我夢芸香。欲論舊事愁無奈，願挽天河作酒漿。
聞李泰發參政得旨自便將歸以詩迓之 曾幾
苦遭前政墮危機，二十餘年詠式微。天上謫仙皆欲殺，海濱大老竟來歸。故園松菊猶存否，舊日人民果是非。最小郎君今弱冠，别時聞道不勝衣。
李子長縣丞示詩卷 曾幾
乃祖天邊太白星，裔孫名字見家聲。官曹卑似崔斯立，句律清如庾義城。贈我不知相報答，投人政恐未分明。丞哉于子元無負，松竹成陰水亂鳴。
汪彦章內翰除守臨川以詩賀之 曾幾
臨川內史詔除誰，里巷傳聞報客知。金馬門深曾草制，水精宫冷近題詩。行看畫省旌旗入，定把書麟筆札隨。若訪毗耶舊居士，無人問疾鬢成絲。
賀曾裘甫得解 曾幾
南風盛事昔無聞，乃祖詞場筆有神。一牓豪英收幾士，同年伯仲看三人。今君科第欲驚世，他日文章當致身。意惬歸來能訪我，亦令宗派倚生春。
吳元中少宰復官守長沙以詩賀之 曾幾
眼看亂後幾凋年，神護靈光獨巋然。鏡裏未添新白髪，囊中初得舊青氊。寄書地正當回雁，晤語身方走跕鳶。社稷于公端可卜，一篇江漢詠周宣。
題徐子禮自覺齋時子禮爲江陰抱麾之行 曾幾
徐子長吟復短吟，奇書窗下日幽尋。誰知密密深深地，參得明明了了心。千里澄江空更濶，中秋素月古猶今。使君胸次端如許，願以餘光照所臨。
題巾山廣軒次韓无咎韻 曾幾
鈴齋偪仄未銷憂，暇日聊爲帢幘遊。喬木中間藏古寺，籃輿直上得名流。豈無雲水連孤嶼，亦有山林望一州。後日玉霄峰頂去，憶經行處爲回頭。
張子公招飯靈感院 曾幾
竹輿響肩艫啞嘔，芙蕖城曉六月秋。露華猶泫草光合，晨氣欲動荷香浮。給孤獨園賴君到，伊蒲塞供爲我羞。僧窗各自占山色，處處薫爐茶一甌。
呂居仁力疾作詩送行次其韻 曾幾
雪屋風窗逼歲窮，一杯情話與誰同。向人寡偶無如我，抵老相知獨有公。文字欲求千古事，簿書還費二年功。新詩已佩臨分語，况復哦詩是病中。
次韓叔夏送行韻 曾幾
乃祖曾爲文送窮，兒孫氣味略相同。立朝有疏慕汲直，去國無書干子公。竹椅蒲團深著意，雪窗螢案坐收功。自憐無補朝廷事，又向蠻煙瘴雨中。
次蘇守朱新仲舍人留會稽之行韻 曾幾
公知此老發船時，不作河梁送别詩。但說江湖留我住，爲言巖壑與人期。凝香燕寢定自好，懷綬稽山無不宜。早晚歡迎剡溪上，去公亦復意遲遲。
適越留别朱新仲 曾幾
扁舟綠漲漕渠時，解釋離懷政用詩。管鮑交朋無變態，朱陳嫁娶有佳期。長洲茂苑著身久，秦望鏡湖行腳宜。二浙中間才一水，短書莫使寄來遲。
寓居有招客者戲成 曾幾
蓬蒿小院立秋天，禿鬢凄風雨颯然。丈室何人問摩詰，後堂無地著彭宣。牀頭白酒新浮甕，案上黄詩屢絕編。不厭寒家淡生活，書窗期與子周旋。
次勸農韻 曾幾
典郡治中總得賢，郊原一出萬人傳。山行野渡時時雨，婦餉夫耕處處田。說與老農無罪歳，但當力作有逢年。驅兒播種貧家事，可奈西疇只仰天。
處守謝景思寄勸農詩次其韻 曾幾
使君小隊出田間，郤擁旌旗鼔吹還。走送勞農詩俊逸，懸知領客事清閑。坐曹已白兒時鬢，置酒聊朱病後顔。無路從公上烟雨，夢魂長遶處州山。
乙卯歲江南大旱七月六日臨川得雨奉呈程伯禹待制 曾幾
縹緲爐煙上帝閽，朝來一洗旱如焚。壟頭無復成龜兆，水面初看起縠紋。政使夏畦炊白玉，未妨秋稼割黄雲。使君閔雨心猶在，化得邦人不茹葷。
空公長老一出即住雪峰書來以建茗爲寄長句奉呈空公時以筆硯作佛事也 曾幾
此公出世使人驚，道眼看來郤未曾。政爾雪峰千百衆，澹然雲水一孤僧。不妨詩筆作佛事，已用茗甌傳祖燈。我老尚堪行腳在，因風爲寄古崖藤。
送曾宏甫赴光山守 曾幾
千里光山去拊循，長淮練靜屬城闉。開門自少公家事，領客寧無我輩人。網戶得魚肌切玉，兵厨有酒色鎔銀。老翁生死誰相訪，札翰時時到水濱。
曾宏甫到光山遣送鵝梨淮魚等數種 曾幾
吾宗席未暖淮濱，遣騎持書賸送珍。美實來從壓沙寺，巨魚長比藉糟人。欲雕好語略爲報，但愧新詩如有神。領客不無桃李樹，知君憶著故園春。
次秘丞李希聲新省韻 曾幾
吾皇德澤小滄溟，倒載干戈不用刑。天以圖書效河洛，人如蘭玉秀堦庭。石渠盡日蓬山影，金殿凌虛帝座星。從此崇文三萬卷，權輿甲部聖師經。
次何德器見贈韻 曾幾
德器交情素所敦，乃翁雖逝典型存。不惟歆向皆書府，况復封胡是相門。意氣君方凌碧落，年齡我已到黄昏。今晨鏡裏如膏沐，歡喜仁人有贈言。
和李宗丞 曾幾
海邦西渡即朝廷，雙闕瓊臺天下名。跋馬望君真屢矣，拏舟過我太遲生。門闌不日登元禮，句律今朝得少卿。已辦黄花一尊酒，有如江水莫寒盟。
次馮子容主簿信州築居韻 曾幾
聞君卜居水雲鄉，欲往從之各異方。屋角樹陰傾老蓋，溪南山色過浮梁。薫風自在翻書葉，梅雨相欺敗堵牆。長鋏高歌歸去好，幽棲爲我覓陽岡。
鄭深道餞曾宏甫台州之行見招風雨不能度溪橋作此贈宏甫 曾幾
一觴相屬費招呼，况復吾宗攬轡初。春雨春風俱作惡，溪南溪北頓成疏。刻殘紅蠟君哦句，挑盡青燈我讀書。細故乖違猶似此，功名不必問何如。
送曾宏甫守天台 曾幾
莫作陽關墮淚聲，丹丘勝事要君聽。興公賦裏雲霞赤，子美詩中島嶼青。天近豈無宣室召，地偏猶有草堂靈。鑾坡飛上勤回首，記取來游舊客星。
送李似舉尚書帥桂州二首  其一 曾幾
桂林佳事我能言，四座停杯且勿喧。人物豪華真樂國，江山清絕勝中原。親嘗荔子薫風浦，靜對梅花小雪村。邊鎖無虞庭少訟，不妨仙釋問真源。
送李似舉尚書帥桂州二首  其二 曾幾
整整三朝玉筍班，幾年流落奉祠官。不令歸曳尚書履，亦合先登大將壇。從昔南荒除帥重，只今西顧倚公寛。長途不惜身爲御，欲上龍門自作難。
送周德修侍郎守武陵郡 曾幾
傾蓋江頭許定交，談經論事聽忘勞。轍環萬里猶持橐，門掩三秋卻夢刀。流水落花公境界，摘山煑海我官曹。人生五馬從來貴，行樂何須歎二毛。
送王亞之 曾幾
執手河梁有贈言，檣烏端爲小留連。無風浪起勤看客，不盡江來隱放船。煙雨樓臺空夢到，雲天鴻雁只書傳。不須更問西歸日，定是彤庭射策年。
送蘇伯益提幹代還侍下 曾幾
幕下官曹寄玉溪，溪邊野老借光輝。齧氈校尉衝寒去，扇枕郎君觸熱歸。大父正攜靈壽杖，尊公更著老萊衣。贈行未說功名事，此事如公世上稀。
送王宣子赴廬陵守 曾幾
秋風送遠廬陵守，車騎光華鬢未斑。早歲名高天下士，同時身到海中山。淹回二水分流處，邂逅千巖競秀間。行矣衰翁如未死，錦衣白晝候君還。
送賀子忱參議之官閩中 曾幾
越侯賓客有輝光，領袖今年得望郎。詩似拾遺留劍外，才如處士去河陽。到時晚荔論園買，舊日春茶洗盞嘗。璧水同寮幾人在，賸將書疏及滄浪。
送路應求赴郢守 曾幾
一雨全清去路塵，石城風物話臨分。了無獄訟勞官長，賸有江山奉使君。樓上今誰能和曲，鼻端那復可揮斤。吾人莫道知音少，千里歡謡入聽聞。
送尹叔之象州 曾幾
歳星一别又回天，貧賤交情老更堅。傳世典型清徹骨，向人懷抱直如絃。經營象郡三椽屋，漂泛龍城一葉船。風雨蕭蕭雞自曉，此心常與子周旋。
送呂倉部治先守齊安 曾幾
齊安剖竹要循良，分付吾家坦腹郎。賸有江山連赤壁，略無訟獄到黄堂。鈴齋晝永宜深念，邊鎖秋高合過防。此地元之餘烈在，勉旃幸未鬢毛蒼。
送周仲固寺正提舉湖北茶鹽余建炎己酉歲嘗爲此官 曾幾
洞庭湖北飽知聞，嘗以輶軒犯楚氛。遠有光華新令尹，分投閑散故將軍。武陵源口自碧水，古德山頭多白雲。一路澄清縱幽討，不妨書札細論文。
送方務德將漕廣西時余亦有此除 曾幾
壯時一别鬢成絲，忽漫同盤又語離。底事不爲三日款，相逢猶是半年遲。溪邊贈策正楊柳，境上開尊應荔枝。莫歎嶠南荒絕好，光華最有遠人知。
送晁恭道侍郎守臨川 曾幾
才猷表表自名卿，何况傳家烜赫聲。道院老人真乃祖，雪堂高弟是諸兄。一牛鳴地正接跡，五馬行時尤見情。擬峴登臨試回首，小軒應記碧山横。
送紹興帥湯相得請洞霄歸括蒼二首  其一 曾幾
武公入相不虛傳，奏牘求閑郤更前。聖主閔勞天下士，詔書許作地行仙。少微星分臨江左，大滌山門鎖日邊。便以公歸良易耳，午橋雖好莫留連。
送紹興帥湯相得請洞霄歸括蒼二首  其二 曾幾
誰言富貴踐危機，永日深春故里歸。烟雨高樓增意氣，蓬萊傑閣少光輝。向來赤舄又遵陸，此去青鞋長掩扉。畫戟門東是茅宇，鈴齋想像獨依依。
送逮子赴秋試江西漕司 曾幾
有詔詞場獵俊英，西風匹馬豫章城。欲追諸父雁行上，肯逐群兒魚隊行。金是莫邪當自必，璞非死鼠會相明。筆端妙處還知否，萬里秋天壯氣横。
示逢子 曾幾
清臞骨相類諸生，黽勉寒窗守一經。用賦要窺司馬室，學詩頻過伯魚庭。可憐親髪鏡中白，莫負子衿身上青。五桂蔭門家世事，寂寥天畔幾回星。
同逢子韻寄逮子促其歸 曾幾
九日清尊要及辰，誰令形迹滯甌閩。饒陽城畔趨庭子，長樂坡前入幕賓。竝倚門閭吾二老，相求原隰汝三人。借令不共黄花酒，莫與西風作後塵。
逮子得龍團勝雪茶兩胯以歸予其直萬錢云 曾幾
移人尤物衆談誇，持以趨庭意可嘉。鮭菜自無三九種，龍團空取十千茶。烹嘗便恐成災怪，把玩那能定等差。賴有前賢小團例，一囊深貯只傳家。
用逮子韻奉贈鄭禹功參議 曾幾
雨餘依砌上蒼苔，竟日山房閉不開。下馬厭聞生客至，敲門喜見故人來。長哦綠竹詩三疊，小酌黄花酒一盃。此外相看復何事，團蒲隱几湛靈臺。
次錢處和贈赴召之行韻 曾幾
蒼顔白髪海邊州，敢與君王側席求。水似篙深催我去，雨如絲下要人留。偶然結綬登畿左，不用攀轅擁道周。高卧耦耕吾有分，何心賜璧取封侯。
留别三侄 曾幾
僧窗又與汝周旋，百感相隨到酒邊。無復吹箎如異日，空驚枕塊已三年。一門叔父吾衰矣，東閣郎君但勉旃。不爲懷金紆紫事，澡身玉雪是空傳。
春來聞故舊多云亡者作詩示同志 曾幾
雁足曾無一字收，有時書到郤生愁。故人疊疊半黄壤，今我蕭蕭全白頭。大抵百年皆逝水，可憐萬事只浮漚。朝聞夕死真吾道，聖處工夫辦得不。
次鄭禹功韻 曾幾
怪底消除執熱煩，鄭公方丈接三韓。空餘坐榻懸犀柄，豈有行厨洗玉盤。作吏忽驚玄鳥變，尋盟未向白鷗寒。諸山只在登臨眼，安得陪君杖履看。
次招客見贈韻 曾幾
夏夜僧窗淡月籠，新凉絕類九秋中。麴生入座有清濁，荔子堆盤能白紅。持此淹留數佳客，慰予牢落一衰翁。驪駒散後君知否，獨臥山房竹裏風。
次徐㟯立韻 曾幾
此身那得作飛仙，魂夢相從但欲眠。極目參辰不相見，論心膠膝未爲堅。别君甲子三千日，問我春秋七十年。久要不忘吾輩事，交情自昔幾人全。
次王元渤問余脱齒韻 曾幾
齒危但以粥充虛，辜負公家夏屋渠。政恐麴生深作祟，可憐髯簿頓成疏。動搖不減韓吏部，蹴踏非同焦校書。落勢今年殘未已，秖應從此併無餘。
吳帥見和亦復次韻 曾幾
九日心飛類琯灰，龍山直上好樓臺。老身稚子扶將去，勝地元戎借得來。酒似朝霞披霧散，詩如秋菊艷霜開。至今研席珠璣滿，莫道登高寂寞回。
次憂字韻 曾幾
公家伯仲世名流，畫省歸來共樂憂。稍喜對牀聽夜雨，永懷扇枕作凉秋。誰言小草能蠲忿，未信閑花可療愁。惟有塤箎發清吹，渠儂無厭亦無求。
挽韓子蒼待制 曾幾
佩聲曾到鳯凰池，不盡胸中五色絲。三黜本因元祐學，一飛合在中興時。忽驚地下修文去，太息門邊問字誰。猶想泉臺有新作，郊原小雨欲催詩。
挽鄭禹功 曾幾
鄭公高義絕陳雷，别我姑胥首重回。書跡横斜良足喜，訃音曲折可勝哀。定知泡影垂垂盡，故傍江湖得得來。俗眼看公終未是，無生滅處詠歸哉。
挽梁元功 曾幾
朋儔大半白頭新，臭味同流少似君。交契雖深淡如水，宦情何翅薄于雲。安知暮景鶯聲谷，遽作高原馬鬛墳。忍向西風歌薤露，略無好語頌清芬。
挽陳丞相 曾幾
中興論相得耆英，進退能爲國重輕。有望臨人山泰華，無私待物器權衡。兩朝禮貌緣同德，多士憑依爲至誠。自古元臣薨位少，一時生死極哀榮。
悼雲泉勤庵主 曾幾
正坐長齋早得衰，中年一病莫醫治。懸知水複山重地，難度風饕雪虐時。乘興前村曾有約，寄聲絕頂可無詩。禪房手自栽花木，付主林神好護持。
上元日大雪 曾幾
句芒整轡浹辰間，雪片相隨大可觀。挑菜園林有餘潤，燒燈庭院不勝寒。柳條弄色政爾好，梅蘂飄香殊未闌。便似落花飛絮去，直疑春事併衰殘。
寒食只旬日間風雨不已 曾幾
年光胡不少留連，熟食清明又眼前。敢望深宫傳蠟燭，可堪小市禁炊煙。滿城風雨無杯酒，故國松楸欠紙錢。老病心情冷時節，只將書策替幽禪。
寒食與客遊東湖 曾幾
官曹顔狀滿塵埃，負郭陂湖眼爲開。春色少留如過客，賞心多病只寒灰。黄童白叟喜相告，皁蓋朱幡能一來。日暮遊人歸去盡，沙頭鷗鷺與徘徊。
久雨 曾幾
誰言春雨散如絲，一月垂空似綆縻。雲去雲來何日了，花開花落不曾知。直愁排蕩根荄盡，安用栽培桃李爲。政恐東君不無意，十分姸暖乞酴釄。
上方 曾幾
前朝蘭若舊聞名，絕頂禪房日月鄰。木潤山輝應有物，錫飛杯渡不無神。郊坰行去僅百里，郡郭往來今十春。未踏青雲梯一級，會當齊侶箇中人。
遊姑蘇張氏園二首  其一 曾幾
郭內名園舊所聞，扶攜老稺及良辰。重重碧樹深留客，一一華堂極可人。綠暗池塘初破夏，清和時節尙關春。憑誰說與滄浪水，早晚芒鞋去問津。
遊姑蘇張氏園二首  其二 曾幾
雨近黄梅細不聞，破窗夜夜看星辰。園林如許不行樂，魚鳥有知應笑人。盛喜晴天容卜晝，絕憐小塢解藏春。何妨著我閑田地，坐看垂楊夾廣津。
遊橋南竹園 曾幾
杖屨橋南訪此君，别君安否斷知聞。苦遭積雨來爲祟，政得新晴爲解紛。直幹萬餘森碧玉，高標一半入青雲。人言歳暮於吾子，踏雪相看未當勤。
遊滄浪亭詩 曾幾
丘壑園林得我驚，茲遊便足了餘生。飛來嶓冢横空翠，流出滄浪徹底清。探討不遺幽士力，招邀難得主人情。波間漁父還知否，已挂朝冠不濯纓。
遊虎丘 曾幾
誰能竟日把書看，蕩槳扶笻十里間。未辦深藏豹林谷，不妨時到虎丘山。秋來千頃境絕麗，老矣北窗人極閑。忽見題名在塵壁，餘生那得許堅頑。
過松江 曾幾
家在朱簾畫舫中，今朝誤入水精宫。江澄不起無風浪，天遠長垂未霽虹。酒熟杯盤供雪鱠，詩成島嶼落霜楓。帆來帆去何曾歇，萬頃煙波屬釣翁。
信衢道中溪流不通全家遵陸 曾幾
客情厭楚卻思吳，白鷺汀洲政起予。渴雨溪流妨進艇，得晴山路稱騎驢。滿林霜著春相似，半嶺雲横雪不如。匹馬四方男子事，饒陽況不是吾廬。
風月堂二首  其一 曾幾
西湖地僻少人知，隱吏官曹占作池。浩蕩芙蕖風過夜，扶疏楊柳月明時。雖多不用一錢買，縱少足供千首詩。但使尊中深貯此，巵刀細薄可無饑。
風月堂二首  其二 曾幾
青羅熨鏡正揩磨，上有虛堂發興多。大熱端能排酷吏，廣寒只合在嫦娥。又成畫舫珠簾去，可奈紅妝翠蓋何。縱使曲肱無别夢，一尊風月弄婆娑。
即事 曾幾
野寺山家兩寂然，小窗下有白頭禪。微風不動爐煙直，永日方中樹影圓。隱几讀書長竟夕，閉門覓句可忘年。幸無駟馬高車客，觸忤幽人到眼邊。
出嶺 曾幾
乞得身閑又禦魑，干戈瘴癘兩危機。三年似涉新冰過，十口今持舊璧歸。天靜不憂鴻北向，月明休詠鵲南飛。只應黄帽青鞋底，城郭人民有是非。
詠城居 曾幾
盤碧棲寒結露居，虛封水戶食芙蕖。錦雲長日來無定，蘿月通宵色有餘。靜拂琴書尋密契，時因齋戒具甘蔬。門穿藜徑裁塵跡，車馬無煩問廣閭。
秋日郊居 曾幾
眼前百種併愁予，風日凄凄野外居。落雁沙邊水清淺，蛻蟬枝上葉蕭疏。一身病著殘光景，盡室貧依古屋廬。物色情懷兩岑寂，更無人問客何如。